《木兰花（即玉楼春）》
五代·顾夐

月照玉楼春漏促，飒飒风摇庭砌竹。梦惊鸳被觉来时， 何处管弦声断续。
惆怅少年游冶去，枕上两蛾攒细绿。晓莺帘外语花枝， 背帐犹残红蜡烛。

柳映玉楼春日晚，雨细风轻烟草软。画堂鹦鹉语雕笼， 金粉小屏犹半掩。
香灭绣帏人寂寂，倚槛无言愁思远。恨郎何处纵疏狂， 长使含啼眉不展。

月皎露华窗影细，风送菊香黏绣袂。博山炉冷水沉微，惆怅金闺终日闭。
懒展罗衾垂玉箸，羞对菱花篸宝髻。良宵好事枉教休， 无计那他狂耍婿。

拂水双飞来去燕，曲槛小屏山六扇。春愁凝思结眉心， 绿绮懒调红锦荐。
话别情多声欲战，玉箸痕留红粉面。镇长独立到黄昏， 却怕良宵频梦见。

作者简介：顾敻，五代词人。生卒年、籍贯及字号均不详。前蜀王建通正(916)时，以小臣给事内廷，见秃鹫翔摩诃池上，作诗刺之，几遭不测之祸。后擢茂州刺史。入后蜀，累官至太尉。顾夐能诗善词。 《花间集》收其词55首，全部写男女艳情。